Μαραντί

Το Μαραντί (Maradi) είναι η δεύτερη μεγαλύτερη πόλη σε πληθυσμό στη Δημοκρατία του Νίγηρα και η πρωτεύουσα ομώνυμης περιφέρειας. Ο πληθυσμός της πόλεως το 2012 ήταν 267.249 κάτοικοι. Το Μαραντί βρίσκεται στα νότια της χώρας, κοντά στα σύνορα με τη Νιγηρία.

Ιστορία
Αρχικώς το Μαράντι (ο τονισμός στη λήγουσα οφείλεται στη γαλλική αποικιοκρατία) ανήκε στην επικράτεια της Κατσίνα, ενός κράτους των ιθαγενών Χάουσα, και ανεξαρτητοποιήθηκε κατά τον 19ο αιώνα: Από τις αρχές του αιώνα αυτού έγινε η έδρα ενός από τα πολλά κρατίδια-υπολείμματα των Χάουσα, που σχηματίσθηκε από αρχηγούς και ευγενείς, οι οποίοι ήταν πρόσφυγες από την επέκταση του Χαλιφάτου του Σοκότο. Στοιχεία της άρχουσας τάξεως της Κατσίνα συνέχισαν να διεκδικούν την περιοχή ως έδρα μιας εξόριστης κυβερνήσεως (Sarkin Katsina Maradi). Κατόπιν το Μαράντι περιορίσθηκε από το ισχυρότερό του «κρατίδιο εξόριστων» Γκόμπιρ στα δυτικά, από το Σουλτανάτο του Νταμαγκάραμ (πρωτεύουσα το Ζίντερ) στα ανατολικά και από το Χαλιφάτο του Σοκότο στα νότια.

Η άφιξη των Γάλλων αποικιοκρατών το 1899 σημαδεύθηκε από την αιματηρή καταστροφή της πόλεως από την Εκστρατεία Βουλέ-Σανουάν. Ωστόσο η πόλη ανοικοδομήθηκε και ανέκαμψε και τη δεκαετία του 1950 εξελίχθηκε σε σημαντικό περιφερειακό εμπορικό κόμβο. Η επέκτασή του κατά το πρώτο μισό του 20ού αιώνα ήταν δυναμική, με τον πληθυσμό να διπλασιάζεται σχεδόν από το 1911 μέχρι το 1950. Η παλαιά πόλη σωζόταν μέχρι το 1945 στην κοιλάδα του Γκουλμπί ν' Μαραντί, ενός εποχικού ποταμού που πηγάζει στη Νιγηρία. Η αστική αυτή έκταση είχε χονδρικά κυκλικό σχήμα και προστατευόταν από χωμάτινο (πήλινο) τείχος με 4 πύλες. Το 1945 πλημμύρισε από τον ποταμό, οπότε προκειμένου να προλάβει μελλοντικές πλημμύρες η γαλλική διοίκηση απεφάσισε να τροποποιήσει την πολεοδομία του Μαραντί. Η πόλη έχασε έτσι την παραδοσιακή, χαοτική πολεοδομία της, που αντικαταστάθηκε από ένα κανονικό ιπποδάμειο σύστημα.

Ως προς την οικονομία, οι Γάλλοι επεδίωξαν να δημιουργήσουν εμπορική γεωργία με φυτείες, κυρίως αράπικα φυστίκια. Εξαιτίας και της αναπτύξεως της εμπορικής οικονομίας μετά το 1960, το Μαραντί γνώρισε μια εκρηκτική αύξηση πληθυσμού, από 8.661 κατοίκους το 1950 σε 80.000 κατοίκους το 1983. Την εποχή της ανεξαρτησίας το 1960 το Μαραντί ήταν κέντρο του πολιτισμού των Χάουσα, μαζί με το παραδοσιακό κέντρο των Χάουσα, το Ζιντέρ.

Το 2000 ξέσπασαν διαδηλώσεις στην πόλη από μουσουλμανικές ομάδες που ήταν αντίθετες με τη διοργάνωση του «Διεθνούς Φεστιβάλ Μόδας στην Αφρική» (Festival International de la Mode en Afrique, FIMA) στην πρωτεύουσα του Νίγηρα, με αποτέλεσμα την καταστροφή «αμαρτωλών κτισμάτων», όπως πορνείων και μπαρ.

Γεωγραφία
Το Μαραντί είναι κτισμένο σε υψόμετρο 385 μέτρα πάνω από την επιφάνεια της θάλασσας, σε γεωγραφικές συντεταγμένες πλάτος 13° 29′ 30′′ Βόρειο και μήκος 7° 05′ 47′′ Ανατολικό. Η συνολική έκταση της πόλεως είναι 74 τετρ. χιλιόμετρα. Διαιρείται σε τρεις αστικούς δήμους, τους Μαραντί I, Μαραντί II και Μαραντί III.

Εικόνες

Παραπομπές

Πηγές
 Samuel Decalo: Historical Dictionary of Niger, 3η έκδ., Scarecrow Press, Βοστώνη & Folkestone 1997, ISBN 0-8108-3136-8
 Finn Fuglestad: A History of Niger, 1850-1960, Cambridge University Press, Cambridge 1983, ISBN 0-521-25268-7
 Jolijn Geels: Niger, εκδ. Bradt (Ηνωμένο Βασίλειο) και Globe Pequot Press (ΗΠΑ), 2006, ISBN 978-1-84162-152-4
 Derrick J. Thorn: «The City of Maradi: French Influence Upon a Hausa Urban Center», Journal of Geography, τόμ. 70, τεύχ. 8 (Νοέμβριος 1971), σσ. 472-482

Εξωτερικοί σύνδεσμοι
 

Μαραντι